Document ID: 32007R1039

REGULAMENTUL (CE) NR. 1039/2007 AL COMISIEI
din 10 septembrie 2007
de suspendare a invitațiilor permanente de participare la licitație prevăzute în capitolele II și III din Regulamentul (CE) nr. 1898/2005
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1255/1999 al Consiliului din 17 mai 1999 privind organizarea comună a pieței în sectorul laptelui și al produselor lactate (1), în special articolele 10 și 15,
întrucât:
(1)
În conformitate cu Regulamentul (CE) nr. 1898/2005 al Comisiei din 9 noiembrie 2005 de stabilire a normelor de aplicare a Regulamentului (CE) nr. 1255/1999 al Consiliului în ceea ce privește măsurile de comercializare a smântânii, a untului și a untului concentrat pe piața comunitară (2), organismele de intervenție vând la preț redus, prin licitație, anumite cantități de unt de intervenție utilizat la fabricarea de produse de patiserie, înghețată și alte produse alimentare. De asemenea, organismele de intervenție acordă ajutoare pentru untul, untul concentrat și smântâna utilizate pentru fabricarea de produse de patiserie, înghețată și alte produse alimentare, precum și pentru untul concentrat destinat consumului direct în Comunitate.
(2)
Ținând seama de situația actuală a pieței comunitare și, în special, de absența excedentelor și a stocurilor publice de unt, nu se realizează nicio atribuire în cadrul acestor proceduri de licitație. Această situație ar trebui să continue pentru o anumită perioadă de timp. În scopul simplificării gestionării acestor măsuri, se impune suspendarea vânzării menționate la articolul 1 litera (a) din Regulamentul (CE) nr. 1898/2005, precum și a ajutoarelor prevăzute la litera (b) punctele (i) și (ii).
(3)
Pentru a nu afecta desfășurarea licitațiilor, este necesar ca prezentul regulament să devină aplicabil din momentul în care începe să curgă termenul de prezentare a ofertelor pentru o anumită licitație.
(4)
Măsurile prevăzute de prezentul regulament sunt conforme cu avizul Comitetului de gestionare a laptelui și a produselor lactate,
ADOPTĂ PREZENTUL REGULAMENT:
Articolul 1
Se suspendă invitațiile de participare la licitație prevăzute în secțiunea 5 din capitolul II și în secțiunea 2 din capitolul III din Regulamentul (CE) nr. 1898/2005.
Un anunț de informare cu privire la suspendarea invitațiilor permanente de participare la licitație este publicat în Jurnalul Oficial al Uniunii Europene.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Prezentul regulament se aplică începând cu 12 septembrie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 10 septembrie 2007.

Labels: 3
17